— Ён будзе спрыяць далейшаму развіццю маларыцкага ткацтва. “Культура” шмат пісала пра дзейнасць нашага Цэнтра народнай творчасці, дзе адноўлены мясцовыя традыцыі вырабу спадніцы, увогуле — маларыцкага строю. Словам, тут ёсць што рухаць наперад, што прапагандаваць сярод моладзі. А супрацоўнічаць будзем з украінскім Ратноўскім раёнам. Там вельмі хочуць абагульніць, прааналізаваць ды выкарыстаць наш вопыт для адраджэння сваіх ткацкіх традыцый. Дапаможам калегам з утварэннем гурткоў, з піярам гэтай справы. Ва ўкраінскага боку ёсць свой сталы фестываль народнай творчасці. Пасля пэўнай карэкціроўкі ён набудзе новае рамесніцкае гучанне. А мы са свайго боку запросім украінскіх майстроў на маларыцкі ткацкі пленэр.